NBI, 16. forduló (2008. február 23.): Újpest-Siófok 3-0
Bár a tavaszi szezon már egy héttel korábban elkezdődött számunkra a Liga Kupával, az első bajnoki megmérettetésre ezen a szombaton került sor. A Siófok gárdáját fogadtuk, a cél nyíltan kimondva sem lehetett más, mint a győzelem.<?xml:namespace prefix = o ns = "urn:schemas-microsoft-com:office:office" />
A tél folyamán fontos változások történtek a klub körül, mind a pályán, mind azon kívül: egyrészt jelentős mozgás történt a keretben (a Siófok ellen három új játékos, Dudic, Hajdú és Bozic is kezdett), másrészt a klubvezetés komoly jegy- és bérletár-csökkentéssel igyekezett ösztönözni a nézőszám növekedését. Utóbbi intézkedés az első meccs tapasztalatai alapján sikerrel járt; a kapu mögött többen, tömöttebb sorokban biztattuk a csapatot, és a B lelátón is feltűnően emelkedett a szurkolók száma. Az intézkedést egyelőre az A oldal sínylette meg, amely a klub szándékai szerint a jövőben családi szektorként szolgálna, de reméljük, később itt is emelkedhet a nézőszám.
A meccs elején mindkét oldalon akadtak helyzetek, de Dourandi révén már az első negyedóra végén nálunk volt az előny. A hangulatra ezáltal nem lehetett panasz, a nagyobb létszám ezúttal talán nagyobb hangerővel is párosult. Az első negyvenöt percben nem változott az eredmény, azonban a második félidő elejét sikerült megnyomni a csapatnak. Tisza remek egyéni alakítása után ismét Dourandi volt eredményes, és innen tulajdonképpen a meccs kimenetele már nem lehetett kétséges. A folytatásban Sütő két sárgalapja érdemel említést (holott nyugodtan kaphatott volna egyből is pirosat a Dudic-csal szembeni szabálytalanságért…), valamint Moldovan okos gólja, amellyel beállította a 3-0-s végeredményt. A szurkolásra, ha voltak is hullámvölgyek, nem lehetett panasz, a meccs végén az egész stadion felállva köszöntötte a csapatot.
Az elvárásoknak megfelelően magabiztos győzelemmel indult tehát az idény. Szép gólokat lőttünk, bár a játékban helyenként voltak még hiányosságok. Zalaegerszegen, bár nem lesz könnyű, feltétlenül győznünk kell pénteken. Ez akár helyezésbeli előrelépést is jelenthet, arról nem is beszélve, hogy így lendületből vághatnánk neki az MTK elleni rangadónak…